सभी बाढ़ प्रभावित जिले, सिरसा में बांध टूटे, CM बोले- 3 जिलों में पानी
हरियाणा में अभी भी 13 जिले बाढ़ प्रभावित हैं। इन जिलों के 403 गांव में घग्गर और यमुना नदी का पानी घुस चुका है। इससे 133 कच्चे-पक्के मकान गिर गए हैं। 26 लोगों की अब तक मौत हो चुकी है, दो लोग लापता हैं।
हरियाणा में कल उत्तर हरियाणा के 5 जिलों में मध्यम बारिश का यलो अलर्ट है। इसमें पंचकूला, करनाल, कुरूक्षेत्र, यमुनानगर, अंबाला जिले शामिल हैं। ये सभी जिले पहले ही बाढ़ की चपेट में हैं। इसके अलावा बाकी जिलों में हलकी बारिश हो सकती है।
वहीं CM मनोहर लाल ने कहा कि पलवल, सिरसा और फतेहाबाद में पानी ज्यादा है। दिल्ली ITO बैराज पर CM ने कहा कि यमुना की स्थिति को लेकर हरियाणा सरकार जांच कराएगी। बाढ़ को देखते हुए भी यमुना की यह स्थिति क्यों बनाई गई है। यमुना 7 लाख क्यूसिक पानी ले लेती थी लेकिन अब साढ़े 3 लाख क्यूसिक में पानी कैसे फैल गया?।
इसके अलावा राज्य में सिरसा में घग्गर नदी की चार जगहों से टूट गई। मीरपुर, खैरेकां, पनिहारी और बुर्जकर्मगढ़ के बीच और नेजाडला कलां के पास से छोटे बांध टूटे हैं। जिसके बाद घग्गर नदी का पानी रिंग बांध को तोड़कर मुख्य बांध के किनारे तक जा पहुंचा है।
घग्गर का जलस्तर बढ़ने पर ग्रामीणों को अपने खेतों और मकानों की चिंता सता रही है। इसलिए लोग घग्गर नदी को शांत रखने के लिए इसके किनारे आकर पूजा कर रहे हैं। वहीं करनाल के लालूपुरा में भी यमुना का बांध टूटने का खतरा पैदा हो गया है। यहां कटाव हो रहा है।
राज्य में अंबाला, फतेहाबाद, फरीदाबाद, पंचकूला, झज्जर, कुरुक्षेत्र, करनाल, कैथल, पानीपत, सोनीपत, पलवल, सिरसा और यमुनानगर बाढ़ की चपेट में हैं। इन जिलों के 403 गांवों में घग्गर और यमुना नदी का पानी घुस चुका है। इससे 133 कच्चे-पक्के मकान गिर गए हैं। 26 लोगों की अब तक मौत हो चुकी है, दो लोग लापता हैं। इस दौरान 16 लोगों को सांप काट चुके हैं।
दिल्ली की मंत्री को चीफ इंजीनियर का जवाब, हथिनीकुंड बैराज है डैम नहीं
दिल्ली सरकार के मंत्री के बयान पर पलटवार करते हुए हरियाणा के इरिगेशन के चीफ इंजीनियर सतबीर सिंह कादियान ने कहा कि हथिनीकुंड बैराज एक डैम नहीं है। बैराज का मतलब पानी की दिशा बदलने की क्षमता है। यहां डैम की तरह पानी को कंट्रोल कर नहीं छोड़ा जा सकता।
दिल्ली सरकार की मंत्री आतिशी ने कहा था कि हथनीकुंड से 3 जगहों दिल्ली, हरियाणा और यूपी को पानी जाता है, दिल्ली में जलस्तर खतरे के निशान को पार करने के बावजूद पानी की एक बूंद भी हरियाणा और यूपी की ओर नहीं भेजी गई, क्यों? क्या ऐसा इसलिए था क्योंकि ये दोनों राज्य बीजेपी शासित हैं? बीजेपी को जवाब देना चाहिए...क्या यह दिल्ली के लोगों के खिलाफ एक साजिश थी?।
जाखल मंडी में बाढ़
फतेहाबाद के रतिया क्षेत्र के चिम्मो साइफन पर नदी ने विकराल रूप धारण कर लिया है। नदी का पानी अब फतेहाबाद के गांवों की तरफ बढ़ रहा है। इसको लेकर ग्रामीणों में हड़कंप की स्थिति बन गई है। इससे पहले बाढ़ ने जाखल मंडी को भी चपेट में ले लिया है। देर रात जाखल मंडी में हैफेड के गोदामों में पानी घुस गया। इसके साथ 40 फुटा रोड पर भी पानी भरा गया। रंगोई नाले ने अब फतेहाबाद शहर और आसपास की ढाणियों में दहशत फैला दी है।
कुरुक्षेत्र में पशुपालक की डूबने से मौत
कुरुक्षेत्र जिले के बाबैन शहर के गांव गुढ़ा में बाढ़ के पानी में डूबने से एक पशुपालक की मौत हो गई है। बीर सिंह अपने पशुओं को चारा डालकर घर लौट रहा था। रास्ते पर पानी ज्यादा और बहाव तेज होने की वजह से वह रास्ता भटक गया था। इस बीच वह अचानक बाढ़ के पानी में डूब गया।
कल 7 जिलों में भारी बारिश
IMD ने 19 जुलाई तक मौसम का जो पूर्वानुमान जारी किया है उसमें प्रदेश के अधिकतर जिलों में हल्की से मध्यम बारिश की संभावना जताई है। 17 जुलाई को उत्तर हरियाणा के 7 जिलों में भारी बारिश की चेतावनी भी जारी की है। 5 दिनों के लिए हरियाणा में यलो अलर्ट रखा गया है।
IMD चंडीगढ़ ने बताया कि अगले पांच दिनों में अधिकतम तापमान में किसी तरह का बदलाव नहीं होने वाला। प्रदेश के लगभग सभी जिलों में गरज चमक की संभावना है।
आज कैसे रहेंगे हालात
IMD की और से जारी पूर्वानुमान के मुताबिक आज पंचकूला, अंबाला, यमुनानगर, कुरुक्षेत्र, करनाल, मेवात व पलवल में 25 से 50 प्रतिशत क्षेत्र में बारिश की संभावना है। प्रदेश के अन्य जिलों में गिने चुने स्थानों पर बूंदाबांदी संभव है। 17 जुलाई को बारिश का दायरा कुछ बढ़ेगा।
12680 का हेल्थ चेकअप
हरियाणा के गृह एवं स्वास्थ्य मंत्री अनिल विज ने कहा कि स्वास्थ्य विभाग द्वारा बाढ़ ग्रस्त क्षेत्रों के लिए अभी तक कुल 703 मेडिकल कैंप आयोजित किए गए, जिनमें 12680 लोगों का टेस्ट किया गया। इसी प्रकार 28 गांवों व वार्डों में फॉगिंग करवाई गई तथा 10363 ORS के पैकेट वितरित किए गए। विज ने बताया कि इन टीमों द्वारा पानी जनित रोगों और वेक्टर जनित रोगों की रोकथाम के लिए लोगों को जागरूक किया जा रहा है।
गांवों का दौरा कर रही हेल्थ टीमें
विज ने बताया कि राज्य के बाढ़ प्रभावित 416 गांवों में 328 टीमों ने दौरा किया। उन्होंने बताया कि 340 मेडिकल कैंप आयोजित किए गए। जिनमें 7833 लोगों का चेकअप किया गया। इसी प्रकार 18 गांवों व वार्डों में फॉगिंग करवाई गई तथा 5715 ORS के पैकेट वितरित किए गए। उन्होंने बताया कि शनिवार को गांवों व वार्डों में 3 लोगों की मौत की रिपोर्ट प्राप्त हुई है।
16 को सांप ने काटा
उन्होंने बताया कि अब तक बुखार के 1312, गैस्ट्रोएंटेराइटिस के 202, पेचिश के 27, सांप के काटने के 16, नेत्र से संबंधित 53, त्वचा रोग 1247 और 4857 अन्य मामलों की रिपोर्ट हुई हैं। इसी प्रकार, अब तक अंटरिंक बुखार के 6 मामलों की रिपोर्ट हुई है।